Nos Hugo, dux Burgundie, universis presentem paginam inspecturis, notum facimus quod cum vir religiosus Nicolaus abbas, Hugo prior, totus que conventus ecclesie Flavigniacensis, vendidissent et quittavissent in perpetuum burgensibus et hominibus suis de Flavigniaco et eorum heredibus, pro quatuor mille libris Divionensibus, manum mortuam quam habebant apud Flavigniacum et quindecim dies de sex septimanis bannorum quos habent singulis annis in predicta villa, et jus quod habebant, ut dicebant, de viduis de Flavigniaco, videlicet quod non poterant contrahere secundas nuptias nisi requisito abbatis consensu, et expensas quas dicebant dicti abbas et conventus deberi cuilibet abbati Flavigniacensis quas faciebat quando Sedem Apostolicam visitabat. Taxata una quoque benevenuta cujuslibet abbatis de novo instituendi in centum marchis argenti ipsi abbati et prefatis burgensibus et hominibus suis de Flavigniaco, reddendis infra annum sui adventus, prius tamen a quolibet abbate de non instituto prestito juramento et a toto conventu renovato de predictis omnibus observandis. Cum que postmodum vir religiosus Milo, prior Sinemuri dictos burgenses et homines coram venerabili patre P. divina miseratione tituli sancti Marcelli presbytero cardinali partibus super a Sede Apostolice auditore concesso super revocatione predictorum traxisset in causam. Tandem dicti abbas et conventus et dictus Milo, prior Sinemuri, et dicti burgenses et homines Flavigniacenses in nostra presentia propter hoc constituti, in hoc prestitis juramentis, nobis mediantibus amicabiliter convenerunt quod dicti burgenses ac homines Flavigniacenses darent dictis abbati et conventui quatuor mille libras Divionenses ne posset eis obici vel imputari quod facta esset venditio rerum predictarum pro minori pretio quam deberet, et propter hoc Johannes, tunc abbas Flavigniacensis, totus que conventus ejusdem monasterii, et dictus Milo, prior Sinemuri, voluerunt et concesserunt ut dicte venditiones et taxationes rate haberentur et firme. Et quod ipsi dictas venditiones et taxationem inviolabiliter in perpetuum observabunt; prestitis super hoc juramentis prout in litteris dictorum Nicholai, tum abbatis et conventus Flavignacensis et dicti Milonis, priori Sinemuri. Nos et heredes nostri successive duces Burgundie dictis burgensibus ac homnibus Flavigniacensibus ac eorum heredibus universis et singulis obligamus ad garantiam eis et eorum heredibus super dictis venditionibus et taxatione legitime ponandam si abbas vel conventus vel alius pro ipse iret contra videlicet manus mortua et quindecim dierum de sex septimanis bannorum quas habent singulis annis et juris quam ipsi abbas et conventus dicebant se habere in viduis, et expensarum quas abbas Flavigniacensis faciebat quando Sedem Apostolicam visitabat et benevenute abbatis taxate in centum marchis argenti. Et dicti abbas et conventus nos et heredes nostros predictos super dicta garantia tenentur et promiserunt servare indemnes. In cujus rei testimonium, ad preces et instantiam dictorum abbatis et conventus, presentes litteras sigilli nostri munimine duximus roborari. Actum anno Domini M° CC° XL° septimo, mense januario.